มันนี่ทุเดย์
สปส.แจงซื้อหุ้นบางจาก
22 พ.ค. 2558

สปส.แจงซื้อหุ้นบางจาก
นางปราณิน มุตตาหารัช เลขาธิการสำนักงานประกันสังคม (สปส.) เปิดเผยว่า คณะกรรมการประกันสังคมมีมติเมื่อวันที่ 3 มี.ค. ให้นำเงินกองทุนประกันสังคมไปลงทุนในหุ้น บริษัท บางจากปิโตรเลียม จำนวน 164.78 ล้านหุ้น คิดเป็น 11.96% ของทุนชำระแล้ว และเป็นการลงทุนในระดับราคาไม่เกินกว่าที่กองทุนรวมวายุภักษ์เสนอซื้อ โดยมีการทำธุรกรรมพร้อมกับกองทุนรวมวายุภักษ์ เมื่อวันที่ 31 มี.ค. 2558 
ทั้งนี้ ที่ผ่านมาการลงทุนในหุ้นได้รับผลตอบแทนเฉลี่ยปีละ 15% โดยได้กำไรจากการขายและเงินปันผลสะสมมากกว่า 5 หมื่นล้านบาท รวมทั้งมีการเปลี่ยนวิธีการลงทุน จากก่อนหน้านี้ สปส.เน้นลงทุนหุ้นบริษัทละไม่เกิน 3-4% ของทุนจดทะเบียนเป็น 5-10% และให้นับเป็น Strategic Investment หรือการลงทุนเพื่อให้ได้สิทธิเข้าร่วมกำหนดนโยบายในการบริหาร ทำให้ราคาเข้าซื้ออาจสูงกว่าราคาตลาด 
ธนาคารกรุงเทพได้ธนาคารยอดเยี่ยม
นางพรนิจ ตุลย์วัฒนจิต ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารกรุงเทพได้รับการยกย่องจาก Global Finance ในฐานะธนาคารยอดเยี่ยมประจำปี 2558 ด้านการให้บริการรับฝากหลักทรัพย์ (Sub-custodian) ในประเทศไทย ติดต่อกันเป็นปีที่ 8 ด้วยจุดเด่นด้านคุณภาพของการให้บริการ การบริหารความสัมพันธ์กับลูกค้า ระบบเทคโนโลยีรองรับที่มีมาตรฐานและทันสมัยที่สุด รวมไปถึงการกำหนดแผนรองรับการดำเนินธุรกิจอย่างต่อเนื่อง